РЕГЛАМЕНТ (ЕС) № 555/2013 НА КОМИСИЯТА
от 14 юни 2013 година
за изменение на Регламент (ЕС) № 142/2011 по отношение на транзитното преминаване на определени странични животински продукти от Босна и Херцеговина
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1069/2009 на Европейския парламент и на Съвета от 21 октомври 2009 г. за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент за страничните животински продукти) (1), и по-специално член 41, параграф 3, втора алинея и член 42, параграф 2, буква а) от него,
като има предвид, че:
(1)
С Регламент (ЕС) № 142/2011 на Комисията от 25 февруари 2011 г. за прилагане на Регламент (ЕО) № 1069/2009 на Европейския парламент и на Съвета за установяване на здравни правила относно странични животински продукти и производни продукти, непредназначени за консумация от човека, и за прилагане на Директива 97/78/ЕО на Съвета по отношение на някои проби и артикули, освободени от ветеринарни проверки на границата съгласно посочената директива (2) се установяват мерки за прилагане на здравни правила относно странични животински продукти и производни продукти, непредназначени за консумация от човека.
(2)
Поради географското положение и потребността от запазване на достъпа до хърватското пристанище Плоче след присъединяването на Хърватия към Европейския съюз е необходимо да се определят специфични условия за транзитното преминаване през територията на Съюза на пратки от странични животински продукти и производни продукти от Босна и Херцеговина към трети държави.
(3)
В Решение 2009/821/ЕО на Комисията (3) се съдържа списък на одобрените гранични инспекционни пунктове, установяват се някои правила относно инспекциите, извършвани от ветеринарните експерти на Комисията, и се определят ветеринарните единици в TRACES. Тъй като договореностите за транзитното преминаване през Съюза на съответните пратки от странични животински продукти от Босна и Херцеговина към трети държави могат да се приложат на практика единствено чрез достъп през хърватските гранични инспекционни пунктове Нова Села (Nova Sela) и Плоче (Ploče), е необходимо тези пунктове да бъдат включени в списъка в приложение I към Решение 2009/821/ЕО веднага след като бъдат изпълнени техническите условия за тяхното одобряване.
(4)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
В Регламент (ЕС) № 142/2011 се вмъква следният член 29а:
„Член 29а
Специфични изисквания за транзитно преминаване през Хърватия на странични животински продукти от Босна и Херцеговина, предназначени за трети държави
1. Разрешава се движението през Съюза чрез автомобилен транспорт на пратки от странични животински продукти и производни продукти от Босна и Херцеговина, предназначени за трети държави, директно между граничните инспекционни пунктове Нова Села (Nova Sela) и Плоче (Ploče), при условие че са спазени следните изисквания:
а)
пратката е запечатана с пломба със сериен номер от официалния ветеринарен лекар на граничния инспекционен пункт на влизане;
б)
придружаващите пратката документи, посочени в член 7 от Директива 97/78/ЕО, са подпечатани на всяка страница с надпис „САМО ЗА ТРАНЗИТ ДО ТРЕТИ ДЪРЖАВИ ПРЕЗ ЕС“ от официалния ветеринарен лекар на граничния инспекционен пункт на влизане;
в)
спазени са процедурните изисквания, предвидени в член 11 от Директива 97/78/ЕО;
г)
пратката е сертифицирана като приемлива за транзитно преминаване в общия ветеринарен входен документ, предвиден в член 2, параграф 1 от Регламент (ЕО) № 136/2004, от официалния ветеринарен лекар на граничния инспекционен пункт на влизане.
2. Не се разрешава разтоварването или складирането, както са определени в член 12, параграф 4 или член 13 от Директива 97/78/ЕО, на такива пратки в Съюза.
3. Компетентният орган извършва редовни одити, за да гарантира, че броят на пратките и количествата продукти, напускащи Съюза, съответстват на броя и количествата, влезли в Съюза.“
Член 2
Настоящият регламент влиза в сила, при условие че Договорът за присъединяването на Хърватия влезе в сила и на датата на влизането му в сила.
Той се прилага от датата на влизане в сила на измененията на Решение 2009/821/ЕО, с които Нова Села и Плоче се вписват в приложение I към него.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 юни 2013 година.